CELEX: 32018D2013
Language: et
Date: 2018-12-14 00:00:00
Title: Komisjoni rakendusotsus (EL) 2018/2013, 14. detsember 2018, milles käsitletakse 1,7,7-trimetüül-3-(fenüülmetüleen)bitsüklo[2.2.1]heptaan-2-ooni (3-bensülideenkamper) määratlemist väga ohtliku ainena vastavalt Euroopa Parlamendi ja nõukogu määruse (EÜ) nr 1907/2006 artikli 57 punktile f (EMPs kohaldatav tekst)

18.12.2018   
               
               
                  ET
               
               
                  Euroopa Liidu Teataja
               
               
                  L 322/53
               
            
         KOMISJONI RAKENDUSOTSUS (EL) 2018/2013,
         14. detsember 2018,
         milles käsitletakse 1,7,7-trimetüül-3-(fenüülmetüleen)bitsüklo[2.2.1]heptaan-2-ooni (3-bensülideenkamper) määratlemist väga ohtliku ainena vastavalt Euroopa Parlamendi ja nõukogu määruse (EÜ) nr 1907/2006 artikli 57 punktile f
         (Ainult ingliskeelne tekst on autentne)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ, (1) eriti selle artikli 59 lõiget 9,
         ning arvestades järgmist:
         
                     (1)
                  
                  
                     Saksamaa esitas 25. veebruaril 2016 Euroopa Kemikaaliametile (edaspidi „amet“) kooskõlas määruse (EÜ) nr 1907/2006 artikli 59 lõikega 3 kõnealuse määruse XV lisa kohaselt koostatud toimiku (edaspidi „XV lisa kohane toimik“) 1,7,7-trimetüül-3-(fenüülmetüleen)bitsüklo[2.2.1]heptaan-2-ooni (3-bensülideenkamper) (EÜ nr: 239–139-9; CASi nr: 15087-24–8) määratlemiseks väga ohtliku ainena vastavalt nimetatud määruse artikli 57 punktile f selle aine endokriinseid häireid põhjustavate omaduste tõttu, mida kinnitavad teaduslikud tõendid tõenäolise tõsise keskkonnamõju kohta, mille alusel võib ainet pidada sama ohtlikuks kui muid määruse (EÜ) nr 1907/2006 artikli 57 punktides a–e osutatud aineid.
                  
               
                     (2)
                  
                  
                     Ameti liikmesriikide komitee (edaspidi „komitee“) võttis 8. juunil 2016 vastu arvamuse (2) XV lisa kohase kõnealuse toimiku kohta. Ehkki enamik komitee liikmeid oli seisukohal, et 3-bensülideenkamper tuleks vastavalt määruse (EÜ) nr 1907/2006 artikli 57 punktile f määratleda väga ohtliku ainena, ei jõudnud komitee ühehäälsele kokkuleppele. Kolm liiget ei osalenud hääletamises ja kaks liiget olid arvamusel, et ei ole piisavalt teaduslikke tõendeid selle aine tõenäolise tõsise keskkonnamõju kohta, mille alusel tuleks seda pidada sama ohtlikuks kui muid määruse (EÜ) nr 1907/2006 artikli 57 punktides a–e osutatud aineid. Kõnealused kaks liiget avaldasid kahtlust ühe peamise asjaomase teadusuuringu usaldusväärsuse suhtes ja kinnitasid, et ei ole piisavalt tõendeid selle tõendamiseks, et 3-bensülideenkamper on sama ohtlik.
                  
               
                     (3)
                  
                  
                     Amet edastas 22. juunil 2016 vastavalt määruse (EÜ) nr 1907/2006 artikli 59 lõikele 9 komitee arvamuse komisjonile otsuse tegemiseks 3-bensülideenkampri määratlemise kohta kõnealuse määruse artikli 57 punkti f alusel.
                  
               
                     (4)
                  
                  
                     Komisjon märgib kooskõlas komitee enamuse arvamusega, et paljudest kõnealuses XV lisa kohases toimikus esitatud ja käsitletud andmetest, sealhulgas komitee vähemuse arvamuses osutatud peamise teadusuuringu tulemustest nähtub, et 3-bensülideenkamper muudab endokriinsüsteemi talitlust ja seega on sellel ainel endokriinne toimemehhanism. Peale selle märgib komisjon, et kõnealune vähemus nõustub oma arvamuses sellega, et on selgeid viiteid selle kohta, et 3-bensülideenkamper mõjutab kalade endokriinsüsteemi. Samuti nähtub nimetatud peamisest teadusuuringust looduslike populatsioonide jaoks oluline tõsine pöördumatu mõju kalade sigivusele, olemasolevad tõendid aga viitavad sellele, et selline kahjulik mõju avaldub endokriinse toimemehhanismi kaudu. Seepärast on komisjon kooskõlas komitee enamuse arvamusega jõudnud seisukohale, et 3-bensülideenkamper vastab Maailma Terviseorganisatsiooni rahvusvahelise kemikaaliohutuse programmi (WHO/IPCS) raames kokku lepitud määratlusele endokriinfunktsiooni kahjustava aine kohta (3).
                  
               
                     (5)
                  
                  
                     Komisjon märgib, et kõnealune kahjulik mõju on raskusastmelt sarnane muude selliste ainete mõjuga, mis on endokriinseid häireid põhjustavate omaduste tõttu määratletud määruse (EÜ) nr 1907/2006 artikli 57 punkti f alusel väga ohtliku ainena, millel on tõenäoliselt tõsine keskkonnamõju, ning et 3-bensülideenkamper avaldab looduslikele populatsioonidele pöördumatut ja pikaajalist mõju. Komisjon leiab, et 3-bensülideenkampri kahjulikust mõjust tulenev ohtlikkus on samaväärne määruse (EÜ) nr 1907/2006 artikli 57 punktides a–e osutatud ainete ohtlikkusega. Probleemi rõhutab asjaolu, et peamises uuringus täheldati aine väikese sisalduse juures ohtlikku mõju kalade sigivusele.
                  
               
                     (6)
                  
                  
                     3-bensülideenkamper tuleks määratleda määruse (EÜ) nr 1907/2006 artikli 57 punkti f alusel väga ohtliku ainena, kuna tõenäoliselt avaldab see endokriinseid häireid põhjustavate omaduste tõttu tõsist mõju keskkonnale.
                  
               
                     (7)
                  
                  
                     Käesoleva otsusega ette nähtud meetmed on kooskõlas määruse (EÜ) nr 1907/2006 artikli 133 alusel loodud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   1,7,7-trimetüül-3-(fenüülmetüleen)bitsüklo[2.2.1]heptaan-2-oon (3-bensülideenkamper) (EÜ nr: 239–139-9; CASi nr: 15087-24–8) määratletakse määruse (EÜ) nr 1907/2006 artikli 57 punkti f alusel väga ohtliku ainena, kuna tõenäoliselt avaldab see endokriinseid häireid põhjustavate omaduste tõttu tõsist mõju keskkonnale.
            
            
               2.   Lõikes 1 nimetatud aine kantakse määruse (EÜ) nr 1907/2006 artikli 59 lõikes 1 osutatud kandidaatainete loetellu ning rubriiki „Lisamise põhjused“ lisatakse järgmine märkus: „Endokriinseid häireid põhjustavad omadused (artikli 57 punkt f – keskkond)“.
            
         
         
            Artikkel 2
            Käesolev otsus on adresseeritud Euroopa Kemikaaliametile.
         
         
            Brüssel, 14. detsember 2018
            
               
                  Komisjoni nimel
               
               
                  komisjoni liige
               
               Elżbieta BIEŃKOWSKA
            
         
         
            (1)  ELT L 396, 30.12.2006, lk 1.
         
            (2)  http://echa.europa.eu/role-of-the-member-state-committee-in-the-authorisation-process/svhc-opinions-of-the-member-state-committee
         
            (3)  WHO/IPCS, 2002. „Global Assessment of the State-of-the-science of Endocrine Disruptors“ („Üldhinnang teaduse tasemele seoses endokriinfunktsiooni kahjustavate kemikaalidega“). WHO/PCS/EDC/02.2, avalikult kättesaadav aadressil http://www.who.int/ipcs/publications/new_issues/endocrine_disruptors/en/.